《游南华寺》
明代·岑用宾

能师空门圣，弱岁慕真诠。乃舍负薪担，远扣法王禅。

登堂佛性现，说偈契自然。米熟得筛了，上乘领心传。

衣钵承正脉，渡江归南天。默默修功果，僻隐十六年。

削发菩提下，正觉度人缘。卜筑曹溪胜，慧日照八埏。

今兹馀千祀，法泽愈昭宣。我来恭顶礼，景仰遗像前。

真性恍有悟，灵根信无偏。风清孤月白，天籁在山川。

作者简介：明广东顺德人，字允穆。嘉靖三十八年进士。授南京户科给事中。多所论劾。隆庆初尝论高拱狠愎，拱恶之，出为绍兴知府，再谪宜川县丞，卒。有《小谷集》。